ORDE do 22 de decembro de 2009 pola que se establecen as bases e se convocan para 2010 axudas a empresas para a promoción e mellora da comercialización dos produtos agrarios e agroalimentarios galegos.
CONSELLERÍA DO MEDIO RURAL — III. OUTRAS DISPOSICIÓNS — 29/12/2009

As industrias agrarias teñen carácter estratéxico para Galicia por favorecer a viabilidade das explotacións agrarias e do tecido económico das zonas rurais que as rodean, fomentan ademais a creación e mantemento do emprego, así como a fixación da poboación desas zonas. Por iso, é necesario promover o seu desenvolvemento e mellorar a súa competitividade, que está condicionada en moitos casos polas dificultades existentes para a comercialización das producións en mercados cada vez máis abertos e que exixen maiores esforzos en coñecemento e promoción.
Nese sentido, esta orde establece unha liña de apoio durante o ano 2010 aos investimentos das industrias agrarias para realizar actuacións de promoción e mellora da comercialización das súas producións, e dirixida especificamente a fomentar a asistencia a certames comerciais, a elaboración de material promocional, a contratación de asistencias técnicas e a contratación e formación de persoal. Por outra parte, o Regulamento(CE) 1998/2006 da Comisión do 15 de decembro de 2006 (DO L 379 do 28 de decembro), referente á aplicación dos artigos 87 e 88 do tratado ás axudas de minimis, é de aplicación ás axudas a empresas que operan na transformación e comercialización de produtos agrarios, e están exentas da obriga de notificación establecida no artigo 88 do Tratado se cumpren as condicións establecidas.
En virtude do exposto, de acordo co disposto no artigo 30.I.3 do Estatuto de autonomía de Galicia e en uso das facultades que me confire a Lei 1/1983, reguladora da Xunta e da súa Presidencia,
DISPOÑO:
Artigo 1º.-Obxecto.
Esta orde ten por obxecto establecer as bases e convocar para o ano 2010 as axudas da Consellería do Medio Rural para actuacións de empresas privadas na promoción e mellora da comercialización dos produtos agrarios e agroalimentarios galegos. A concesión das axudas efectuarase mediante concorrencia competitiva.
Artigo 2º.-Beneficiarios.
1. Poderán ser beneficiarios destas axudas as empresas agrarias e agroalimentarias, excluídas as de alimentación animal, que cumpran os seguintes requisitos:
-Que teñan como actividade maioritaria a elaboración e/ou comercialización de produtos agrarios ou agroalimentarios galegos. As materias primas utilizadas pola empresa deben ser agrarias maioritariamente (máis do 50%). Non serán subvencionables as empresas que teñan como actividade maioritaria o comercio por xunto ou retallista nin a distribución, salvo que estean participadas maioritariamente por produtores ou elaboradores de Galicia.
-Que figuren inscritas no Rexistro de Industrias Agrarias ou de Actividades Catalogables cando sexa preceptivo.
-Que teñan instalacións en Galicia para a transformación ou comercialización de produtos agrarios ou agroalimentarios.
2. No sector forestal serán beneficiarios destas axudas unicamente as industrias que teñan como actividade principal a serradura de madeira, e que teñan instalacións en Galicia para realizar esa actividade.
3. As empresas que soliciten axudas non poden estar en situación de crise conforme o establecido nas directrices comunitarias sobre axudas estatais de salvamento e de reestruturación de empresas en crise (2004/C244/02).
Artigo 3º.-Conceptos subvencionables e contía das axudas.
1. As axudas consistirán en subvencións de ata o 50% dos investimentos considerados como subvencionables. O imposto do valor engadido e outros impostos recuperables non son subvencionables.
2. Todas as actuacións para as cales se solicite axuda deben ter viabilidade económica e ser coherentes coas actividades e dimensión das empresas solicitantes.
3. Non se consideraran subvencionables os gastos referentes a elementos que incumpran a normativa vixente en materia de etiquetaxe e publicidade de produtos alimentarios.
4. As actuacións e conceptos subvencionables son os seguintes:
a) Material divulgativo e promocional.
1. Considérase subvencionable o deseño e elaboración no ano 2010 de catálogos, folletos e publirreportaxes promocionais en diferentes soportes (papel, vídeo, CD, DVD). Non será subvencionable outro tipo de material publicitario ou promocional (carteis, panfletos, material de papelaría, etc..).
2. O importe máximo subvencionable admisible por solicitante será de 20.000 .
b) Participación en certames comerciais.
1. Considérase subvencionable a participación en feiras, minifeiras, certames comerciais e encontros empresariais do sector agrario e agroalimentario que teñan lugar fóra de Galicia desde o 1 de outubro de 2009 ata o 30 de setembro de 2010.
2. Será tamén subvencionable a asistencia en Galicia á Semana Verde e a outros certames específicos que teñan carácter internacional recoñecido oficialmente.
3. Non se consideraran subvencionables as actividades incluídas nesta alínea organizadas polas cámaras de comercio ou polo ICEX que contan xa con apoio público.
4. Nesta alínea serán admisibles os seguintes gastos: gastos de inscrición e dereitos de asistencia, aluguer de espazo e servizos, realización de posto e equipamento, traslado de produtos, e contratación de persoal especificamente para o evento. Non serán subvencionables os gastos de produtos, do persoal e de medios propios da empresa solicitante, nin tampouco a asistencia a concursos e xornadas gastronómicas.
5. O importe máximo subvencionable admisible por solicitante será de 60.000 .
c) Asistencias técnicas.
1. Serán subvencionables os gastos realizados no ano 2010 correspondentes ao deseño de envases e elementos de presentación final de produtos, así como de deseño da imaxe corporativa global da empresa. Será tamén subvencionable o deseño, elaboración e ampliación de páxinas web e portais de comercio electrónico, sempre que se realicen no ano 2010 e se xustifique o seu destino para actividades promocionais e de mellora da comercialización.
2. Nas industrias de serradura de madeira serán tamén subvencionables os custos directos relativos ao proceso de auditoría para a consecución dunha certificación forestal da actividade.
3. Os gastos deste capítulo só serán admisibles se corresponden a servizos realizados por consultores e empresas externas. En todo caso, o importe máximo subvencionable admisible será de 20.000  por solicitante.
d) Formación.
1. Será subvencionable a asistencia do persoal das empresas a seminarios e cursos de formación relacionados coa xestión empresarial e a comercialización das súas producións, sempre que finalicen antes do 1 de outubro de 2010 e non se iniciasen con anterioridade ao ano 2009.
2. O importe máximo subvencionable admisible será de 10.000  por empresa solicitante.
e) Contratación de persoal
1. Serán subvencionables os custos salariais, excluídas as cotizacións á seguridade social que lle corresponden á empresa contratante, do primeiro ano de contratación de persoal, sempre que:
-Realice especificamente funcións relacionadas coa promoción e comercialización dos produtos da empresa. As funcións e categoría profesional deben figurar no contrato.
-A contratación sexa realizada a partir do 1 de outubro de 2009, e ata o 30 de setembro de 2010.
-Cada contratación supoña creación neta de emprego na empresa e teña unha duración mínima dun ano.
2. Para a verificación do cumprimento da condición de creación neta de emprego considerarase como referencia inicial a media do número de traballadores da empresa nos doce meses inmediatamente anteriores á contratación. Para eses efectos considerarase que existe creación neta de emprego cando a media do número de traballadores da empresa nos doce meses de duración do contrato subvencionado sexa superior á media de referencia inicial en tantos traballadores como novas contratacións se realicen.
3. O importe máximo subvencionable admisible por traballador contratado será de 25.000 .
Artigo 4º.-Requisitos de execución.
1. As actuacións previstas nas letras a) (Material divulgativo e promocional), b) (Participación en certames comerciais), c) (Asistencias técnicas), salvo as certificacións forestais, e d) (Formación) do anterior artigo, deberán estar pagadas na súa totalidade con data límite do 8 de outubro de 2010.
2. As actuacións previstas na letra e) (Contratación de persoal) do artigo anterior e as certificacións forestais deberán estar finalizadas e pagadas con data límite do 8 de outubro do ano 2011.
Artigo 5º.-Solicitudes e documentación.
1. As solicitudes de axuda presentaranse no modelo A1 (solicitude) que figura como anexo desta orde, xunto coa documentación adicional que se sinala no punto seguinte. O lugar de presentación será prioritariamente nos servizos centrais da Consellería do Medio Rural, sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, segundo a redacción da Lei 4/1999, do 13 de xaneiro.
2. As solicitudes deberán estar acompañadas da seguinte documentación adicional:
-1. Anexo A2 (memoria), cuberto correctamente e na súa totalidade.
-2. Declaración sobre non estar en situación de crise e sobre outras axudas solicitadas ou concedidas, seguindo o modelo do anexo A3.
-3. No caso de ter contratos escritos con produtores agrarios deberase incluír unha relación destes, asinada polo solicitante, que conteña o DNI/NIF do produtor e as cantidades contratadas. No caso de que os contratos correspondan a contratos-tipo de compravenda homologados pola consellería, debe presentarse unha relación específica deles, así como fotocopia dos contratos que deberán levar o visado da comisión de seguimento correspondente.
-4. Fotocopia do IRPF no caso de persoas físicas, ou das contas de explotación e balance no caso de sociedades, do último ano fiscal.
-5. Fotocopia do DNI no caso de que o solicitante sexa unha persoa física ou do CIF definitivo se se trata dunha sociedade.
-6. Certificación da entidade bancaria que acredite a existencia da conta a nome do beneficiario, en que se solicita o pagamento da subvención.
-7. No caso de material divulgativo e promocional, cursos e servizos prestados por empresas terceiras, deberanse presentar facturas pro forma xustificativas do custo previsto, con relación detallada do seu contido e alcance. De acordo co artigo 29º da Lei 9/2007, do 13 de xuño, de subvencións de Galicia, cando o importe do gasto subvencionable supere a contía de 12.000 euros no caso de prestación de servizos por empresas de consultoría ou asistencia técnica, o beneficiario deberá solicitar como mínimo tres ofertas de diferentes provedores, con carácter previo á contratación do compromiso para a prestación do servizo, salvo que polas especiais características dos gastos subvencionables non exista no mercado suficiente número de entidades que o subministren ou presten. A elección entre as ofertas presentadas, que deberán achegarse coa solicitude da subvención, realizarase conforme criterios de eficiencia e economía. Cando a elección non recaia na proposta económica máis vantaxosa, debe
xustificarse expresamente nunha memoria o criterio de elección.
-8. No caso de asistencia a cursos deberá acreditarse a pertenza á empresa da persoa asistinte mediante presentación de fotocopia completa da nómina ou outra xustificación válida.
-9. No caso de industrias de agricultura ecolóxica, presentarán certificado de inscrición no consello regulador e certificado no que se especifiquen as producións amparadas en 2009.
-10. No caso de industrias de serradura de madeira que teñan certificación forestal e adquiriran en 2009 madeira certificada, acreditación disto.
Os modelos de anexos indicados no punto anterior e que se xuntan en formato papel con esta orde, están dispoñibles en formato dixital na páxina web da Guía do Cidadán da Xunta de Galicia (
http://www.xunta.es/apps/gdp/benvidos.do
).
3. Se o solicitante non presenta a referida documentación no prazo máximo establecido ou se a solicitude non reúne os requisitos establecidos na convocatoria, requirirase ao interesado para que emende as deficiencias no prazo máximo e improrrogable de 10 días. De non facelo así, terase por desistido da súa solicitude, logo de resolución ditada nos termos previstos no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
A presentación dos anexos indicados no punto 2 deste artigo non cubertos na súa totalidade ou de forma incompleta considerarase como non presentación da documentación requirida, e deberá emendarse, conforme o disposto neste punto, coa presentación dun novo anexo cuberto correctamente.
4. Finalizado o prazo de presentación de solicitudes e, de ser o caso, o de emenda establecido no punto anterior, o solicitante non poderá modificar a súa solicitude de axuda aumentando o importe total do investimento, nin incluíndo novos conceptos para os que se solicita axuda.
Artigo 6º.-Prazo de presentación de solicitudes.
O prazo de presentación de solicitudes é dun mes contado a partir do día seguinte á publicación desta orde no Diario Oficial de Galicia.
Artigo 7º.-Criterios de prioridade.
Para a selección dos proxectos que se van aprobar e establecer a axuda que se vai conceder utilizaranse os seguintes criterios de valoración:
1.-Epígrafe 1ª.
A) Asignaranse 50 puntos ás solicitudes de axuda de industrias agrarias que procesen maioritariamente (máis do 50%) produtos procedentes da produción agraria galega e cando o solicitante estea incluído nalgún dos seguintes casos:
-Que sexa unha entidade participada maioritariamente por cooperativas agrarias galegas.
-Que sexa un produtor titular da industria a que subministra a maioría (máis do 50%) das materias primas.
-Que sexa unha industria que teña contratos escritos con produtores agrarios galegos da maioría (máis do 50%) das materias primas que procesan.
-Que estean inscritos na denominación Agricultura Ecolóxica e comercializaran produción amparada no ano 2009.
-Que sexan industrias de serradura de madeira que teñan certificación forestal e adquiriran en 2009 madeira certificada.
B) Non obstante, non se incluirán na letra A) as solicitudes de empresas que, independentemente de utilizar materias primas agrarias propias, adquiran materias primas a terceiros para as cales a Consellería do Medio Rural homologou contratos-tipo de compravenda, e a cantidade adquirida mediante ese tipo de contratos non supere o 50% do total de produto comprado.
2.-Epígrafe 2ª.
A) Asignaranse 40 puntos ás solicitudes de axuda de industrias agrarias que procesen maioritariamente (máis do 50%) produtos procedentes da produción agraria galega, e cando o solicitante non estea incluído na letra A) da epígrafe 1ª.
B) Non obstante, non se incluirán na letra A) as solicitudes de empresas que, independentemente de utilizar materias primas agrarias propias, adquiran materias primas a terceiros para as cales a Consellería do Medio Rural homologou contratos-tipo de compravenda, e a cantidade adquirida mediante ese tipo de contratos non supere o 50% do total de produto comprado.
3.-Epígrafe 3ª.
Asignaranse 30 puntos ás solicitudes de axuda de industrias agrarias que procesen maioritariamente (máis do 50%) produtos procedentes da produción agraria galega, e que non estean incluídas no apartado A) da epígrafe 1ª ou 2ª, así como ás solicitudes de industrias agrarias que non procesen maioritariamente (50% ou menos) produtos procedentes da produción agraria galega.
Artigo 8º.-Promoción do uso do galego.
No caso de solicitude de axuda para a edición de catálogos, folletos e publirreportaxes subvencionables, a consellería incrementará en 5.000  o importe do investimento máximo subvencionable establecido para estes conceptos cando a edición inclúa como idioma o galego e se cumpran o resto dos requisitos da convocatoria. Nese caso, o solicitante deberá indicar expresamente na súa solicitude o orzamento e características do material que se vai editar con idioma galego.
Artigo 9º.-Tramitación de solicitudes.
1. O órgano responsable da instrución dos expedientes destas axudas será a Dirección Xeral de Innovación e Industrias Agrarias e Forestais. A resolución dos expedientes corresponderalle ao conselleiro do Medio Rural por proposta da Dirección Xeral de Innovación e Industrias Agrarias e Forestais, logo da avaliación das solicitudes por un órgano colexiado, que estará presidido polo subdirector de Industrias e Calidade Agroalimentaria, e integrado por dous funcionarios desa mesma subdirección xeral con categoría non inferior a xefe de negociado.
2. As solicitudes resolveranse nun prazo máximo de nove meses contados desde a publicación desta orde. Transcorrido o prazo máximo para resolver sen que o interesado recibise comunicación expresa, poderá entenderse desestimada a súa solicitude por silencio administrativo.
3. A Dirección Xeral de Innovación e Industrias Agrarias e Forestais poderá solicitar calquera aclaración ou documento que considere necesario para a correcta tramitación do expediente.
4. Non se concederán nin pagarán subvencións a solicitantes ou beneficiarios que non estean ao día nas obrigas tributarias (Ministerio de Economía e Facenda) e fronte á Seguridade Social, ou que teñan débedas pendentes de pagamento coa Administración pública da Comunidade Autónoma de Galicia (Consellería de Facenda).
Para eses efectos, a presentación da solicitude de axuda supón a autorización ao órgano xestor para solicitar as certificacións acreditativas correspondentes da Axencia Estatal da Administración Tributaria, Tesourería Xeral da Seguridade Social e Consellería de Facenda. Non obstante, o solicitante poderá denegar expresamente o consentimento, e deberá nese caso presentar as certificacións nos termos previstos regulamentariamente.
5. A resolución de concesión indicará os conceptos subvencionables, así como as condicións xerais e particulares que se consideren necesarias para garantir o cumprimento dos obxectivos da axuda. Especificamente indicará o prazo máximo para a realización e xustificación das actuacións previstas, que será polo menos posterior en dez días á data de finalización prevista no calendario presentado, sen que se supere na anualidade de 2010 a data do 8 de outubro.
6. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Artigo 10º.-Tramitación do pagamento das axudas.
1. Executadas e pagadas as actuacións obxecto da axuda, o beneficiario presentará, preferentemente nos servizos centrais da Consellería do Medio Rural, sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, segundo a redacción da Lei 4/1999, do 13 de xaneiro, e nos prazos máximos establecidos, a solicitude de pagamento da axuda xunto co acreditación do cumprimento dos requisitos e condicións establecidas, consistente en:
a) Xustificación dos gastos efectuados: presentarase unha relación ordenada de todos os documentos que se presenten para xustificar os gastos seguindo o modelo incluído como anexo B1. A esta relación xuntaranse os xustificantes dos gastos efectuados, que con carácter xeral consistirán en facturas orixinais ou fotocopia compulsada delas, así como xustificantes do seu pagamento efectivo que deberá realizarse a través de entidades bancarias. O pagamento efectivo acreditarase presentando a copia do documento de pagamento (cheque, orde de transferencia, letra de cambio, etc..) xunto co estrato ou certificado bancario que xustifique o seu cargo na conta bancaria do beneficiario.
Non se admitirá como xustificante do pagamento o recibo do provedor, salvo de forma excepcional no caso de gastos inferiores a 1.000 euros.
No caso de contratación de persoal presentaranse fotocopias compulsadas das nóminas pagadas e dos TC1 e TC2 ou documentos equivalentes.
b) Non incorrer en incompatibilidade con outras axudas e de estar en situación de crise: presentarase declaración asinada seguindo o modelo do anexo A3.
c) Xustificación das actuacións desenvolvidas: presentarase:
c.1) No caso de elaboración de catálogos, folletos e publirreportaxes, un exemplar do material editado.
c.2) No caso de páxinas web e portais de comercio electrónico: fotocopia das páxinas realizadas e referencia á súa localización na rede.
c.3) No caso de deseño de envases, elementos de presentación final de produtos e imaxe corporativa: mostra física ou visual do deseño realizado.
c.4) No caso de serras de madeira con subvención dos custos directos relativos ao proceso de auditoría para a consecución dunha certificación forestal da actividade, deberán presentar o orixinal ou copia compulsada da certificación forestal obtida.
c.5) No caso de asistencia a cursos e seminarios: certificado de asistencia.
c.6) No caso de contratación de persoal: fotocopia compulsada do DNI do traballador e do contrato. Para o pagamento final deberase acreditar, ademais, a creación neta de emprego mediante a presentación dos TC1 e TC2 dos doce meses anteriores á contratación e dos doce meses correspondentes ao contrato subvencionado, así como a documentación adicional que se considere oportuna para ese fin.
d) Calquera outra que se sinale expresamente na resolución de concesión.
2. O beneficiario deberá xustificar o investimento conforme a anualización establecida na resolución de concesión e solicitar os correspondentes pagamentos da axuda, que poderán ser parciais ou total. Os pagamentos anteriores ao pagamento final terán o carácter de pagamento á conta. Cando se tramite un pagamento á conta, se o solicitante é beneficiario dunha axuda total superior a 18.000  para esa actuación, deberá presentar con anterioridade ao pagamento da axuda, unha garantía constituída por seguro de caución prestado por entidade aseguradora ou mediante aval solidario da entidade de crédito ou sociedade de garantía recíproca, que deberá acadar como mínimo ata os dous meses seguintes ao remate do prazo de xustificación previsto na resolución de concesión. A garantía deberá cubrir o 110% do importe do pagamento á conta. As garantías serán liberadas unha vez comprobada a realización da actividade para a cal se concedeu a subvención. Para eses efectos consideraranse como gastos
independentes os correspondentes a cada unha das actuacións realizadas non dependentes doutras aprobadas.
3. A realización das actividades subvencionadas poderán ser subcontratadas na súa totalidade polo beneficiario da axuda.
Artigo 11º.-Seguimento e control.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. As resolucións de concesión de subvención establecerán o prazo máximo de xustificación dos investimentos. Non obstante, poderase conceder, por pedimento xustificado do interesado realizado antes da finalización do prazo establecido, e sempre que as dispoñibilidades orzamentarias o permitan, unha ampliación do dito prazo, sen que en ningún caso se superen as datas máximas establecidas no número 5 do artigo 9º.
3. Calquera modificación que afecte substancialmente a realización dos investimentos e gastos aprobados deberá ser previamente comunicada á Dirección Xeral de Innovación e Industrias Agrarias e Forestais. Non se admitirán modificacións que supoñan un incremento do gasto subvencionable aprobado para cada un dos tipos de investimento sinalados no artigo 3º. Tampouco se admitirán, no caso de asistencia a certames comerciais, modificacións que supoñan a participación en eventos non incluídos na solicitude de axuda e aprobados na resolución de concesión.
No caso de redución da contía dos gastos realizados, e sempre que se manteñan os obxectivos iniciais e se cumpran os requisitos establecidos no artigo 59 do Decreto 11/2009, a subvención verase reducida na contía proporcional correspondente.
4. Ademais da documentación complementaria que durante a tramitación do procedemento lles poidan exixir os órganos correspondentes da Dirección Xeral de Innovación e Industrias Agrarias e Forestais, os beneficiarios deberán someterse ás actuacións de comprobación que deban efectuar estes, ás de control financeiro que corresponden á Intervención Xeral da Comunidade Autónoma, ás previstas na lexislación do Tribunal de Contas e do Consello de Contas, e ás que sexan realizadas por calquera órgano comunitario de inspección ou control.
Artigo 12º.-Incumprimento, reintegro e réxime de infraccións e sancións.
1. Se o beneficiario da axuda cumpre as condicións establecidas na resolución de concesión, executando e xustificando todos os conceptos dos investimentos aprobados nos prazos establecidos, e cumprindo co resto dos requisitos da resolución de concesión, procederá a aboarse a totalidade da subvención concedida. No caso contrario existirá un incumprimento, no cal se aplicarán os seguintes criterios:
-Cando o beneficiario non realice e xustifique nos prazos establecidos ningunha das actuacións obxecto da axuda existirá un incumprimento total e non se pagará ningunha axuda, e deberanse ademais reintegrar, de ser o caso, as contías percibidas anticipadamente.
-Cando o beneficiario realice parcialmente e xustifique nos prazos establecidos as actuación obxecto da axuda, aboarase a subvención proporcional correspondente sempre que correspondan a actuacións finalizadas e se cumpra o resto das condicións establecidas.
2. En calquera caso, procederá o reintegro total ou parcial das axudas concedidas ao abeiro desta orde, e dos xuros de mora acumulados desde o momento do seu pagamento, no suposto de incumprimento das condicións establecidas para a súa concesión e, en xeral, nos casos establecidos no artigo 33 da Lei 9/2007, do 13 de xuño, de subvencións de Galicia.
3. Sen prexuízo do establecido no parágrafo anterior, aos beneficiarios das axudas reguladas nesta orde seralles de aplicación o réxime de infraccións e sancións previsto no título IV da Lei 9/2007, do 13 de xuño, de subvencións de Galicia.
Artigo 13º.-Cumprimento da normativa comunitaria sobre axudas estatais.
As axudas reguladas por esta orde ampáranse no Regulamento(CE) 1998/2006 da Comisión do 15 de decembro de 2006( DO L 379 do 28 de decembro) referente á aplicación dos artigos 87 e 88 do tratado ás axudas de minimis.
Artigo 14º.-Compatibilidade.
As axudas concedidas a través desta orde son incompatibles con calquera outra concedida para os mesmos conceptos.
Ademais, o importe da subvención concedida sumado a outras axudas de minimis recibidas polo beneficiario non superará o importe de 200.000  nun período de tres anos fiscais.
Artigo 15º.-Financiamento.
1. As axudas concedidas financiaranse con cargo á partida orzamentaria 13.04.713D 770.0, por un importe de setecentos mil euros (700.000 ) para a anualidade 2010 e cinco centos mil euros (500.000 ) para a anualidade 2011.
2. O citado importe poderá ser incrementado nas circunstancias establecidas no artigo 30º do Decreto 11/2009, do 8 de xaneiro, polo que se aproba o Regulamento da Lei 9/2007, de subvencións de Galicia, e, de ser o caso, o incremento do crédito queda condicionado á declaración de dispoñibilidade do crédito como consecuencia das circunstancias referidas, e, se fose o caso, logo da aprobación da modificación orzamentaria que proceda.
3. Esta convocatoria tramítase de acordo co establecido no artigo 25 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, en que se regula a tramitación anticipada de expedientes de gasto. Deste xeito a súa eficacia queda condicionada á existencia de crédito adecuado e suficiente, nos orzamentos da Comunidade Autónoma de Galicia para o próximo ano 2010, no momento da resolución.
Artigo 16º.-Réxime de recursos.
A resolución da subvención porá fin á vía administrativa e contra ela poderase interpoñer recurso potestativo de reposición ante o conselleiro do Medio Rural no prazo dun mes, contado a partir do día seguinte ao da recepción da notificación da resolución, ou no prazo de tres meses desde que se entenda desestimada por silencio administrativo, ou ben ser impugnada directamente ante o Tribunal Superior de Xustiza de Galicia no prazo de dous meses se a resolución fose expresa.
Disposición adicional
En todas aquelas cuestións non previstas nesta orde haberá que aterse ao disposto na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o seu regulamento.
Disposicións derradeiras
Primeira.-Facúltase a directora xeral de Innovación e Industrias Agrarias e Forestais para ditar as disposicións que considere necesarias para a aplicación desta orde.
Segunda.-Esta orde entrará en vigor ao día seguinte da súa publicación no Diario Oficial de Galicia.
Santiago de Compostela, 22 de decembro de 2009.
Samuel Jesús Juárez Casado
Conselleiro do Medio Rural
Ver referencia pdf "25200D014P086.PDF"